**Slovenská asociácia podnikových finančníkov Drieňová 3, 821 01 Bratislava**

Správna rada SAF v súlade so Stanovami asociácie zvoláva

**VALNÉ ZHROMAŽDENIE**

**na stredu 25. apríla 2018 o 14.15 hod.**

**Hotel ASTON, Bajkalská 22, Bratislava**, zasadačka prízemie

**PROGRAM** : od 14.00 prezentácia

**14.15 – 15.15 hod. Rokovanie Valného zhromaždenia SAF**

**Program Valného zhromaždenia:**

1. Otvorenie

2. Voľba zapisovateľa a overovateľov zápisnice z VZ, voľba volebnej a návrhovej komisie

3. Správa o činnosti asociácie za rok 2017 a zámery SAF na rok 2018

4. Správa Rady starších za rok 2017

5. Správa o hospodárení v roku 2017 a návrh rozpočtu na rok 2018

6. Stanovisko revíznej komisie k hospodáreniu SAF v roku 2017

7. Voľba do orgánov SAF – p. Matej Firický

8. Diskusia

9. Schválenie uznesenia z riadneho Valného zhromaždenia

10. Záver, občerstvenie

***od 16.00 Odborná časť: Diskusné fórum na tému „Je oživenie EU trvalé ?“***

1. Ktoré sú najvážnejšie nedostatky inštitucionálneho nastavenia eurozóny?

2. Je Správa piatich prezidentov riešením?

3. Ktoré kroky budú nevyhnutné na stabilizáciu jednotnej meny?

4. Ktoré sú európske hodnoty?

Diskutujúci: Lívia Vašáková, Zastúpenie EK na Slovensku, Lucia Šrámková, riaditeľka IFP, Pavol Demeš, zahranično-politický analytik

Ing. Miloslava Zelmanová, v. r. Ing. Andrej Révay, v. r.

predsedníčka Rady starších prezident SAF

**Správa o činnosti Slovenskej asociácie podnikových finančníkov v roku 2017 a zámery SAF na rok 2018**

V uplynulom roku 2017 činnosť SAF bola zameraná na plnenie svojich odborných zámerov v troch hlavných oblastiach svojej činnosti: konferencie a semináre, časopis a legislatívne aktivity. Plán seminárov a konferencie boli schválené na valnom zhromaždení. Predsedovia odborných komisií sa venovali príprave jednotlivých aktivít pričom Správna rada SAF a Rada starších riadili túto činnosť. Organizačnú časť aktivít zabezpečovala kancelária SAF v spolupráci s príslušnými odbornými komisiami. Okrem seminárov a konferencie sa odborné zámery realizovali formou odborných diskusií v rámci pracovných skupín, aktívnou účasťou na podujatiach spolupracujúcich spoločností, spoluprácou so zahraničnými partnerskými organizáciami, prípravou vzdelávacích programov pre členov SAF ako aj vydávaním odborného časopisu Finančný manažér pre svojich členov a taktiež zverejňovaním informácií na internetových stránkach [www.asocfin.sk](http://www.asocfin.sk). Všetkým členom SAF ako aj spolupracovníkom, ktorí na dobrovoľnej báze pomáhajú skvalitňovať odborný život nášho občianskeho združenia treba vysloviť poďakovanie.

*Správna rada v roku 2017 zasadala ako celok 5 krát.*

Dňa 19. 1. 2017 Správna rada pripravovala Novoročné stretnutie finančníkov v Studenom, plán aktivít v roku 2017, plnenie rozpočtu 2016 a návrh rozpočtu 2017.

Dňa 23. 3. 2017 sa Správna rada venovala príprave valného zhromaždenia SAF, schváleniu účtovnej závierky za rok 2016, rozpočtu na rok 2017, spolupráci so CFO Clubom v roku 2017 a doplňujúcim voľbám do SR – Krajčovič Miroslav ako aj zmene sídla asociácie.

Dňa **23. 8. 2017** sa uskutočnilo zasadnutie Správnej rady, na ktorom sa prediskutovala príprava 15. ročníka konferencie FRP, ktorá sa opäť konala v spolupráci s Mafrou, a.s., vyhodnotili sa seminárne aktivity za prvý polrok 2017 a schválil sa plán aktivít na 2. polrok 2017. Predmetom zasadnutia bol i podrobný návrh recepcie pred konferenciou.

Dňa **9. 10. 2017** sa konalo zasadnutie správnej rady, na ktorom sa prerokovala konečná príprava konferencie FRP a udelenie ocenení a prebrali sa uzatvorené témy jednotlivých panelov FRP 2017.

V dňoch 1. – 2. 12. 2017 na zasadnutí Správnej rady bolo prerokované plnenie rozpočtu v roku 2017, príprava rozpočtu na rok 2018 a zameranie aktivít v roku 2018. Na zasadnutí sa začali prípravy aktivít SAF v roku 2018, menovite príprava Diskusného fóra finančníkov v siedmich paneloch v mesiacoch marec – máj 2018, stretnutia finančníkov v Clube Imperial a plán seminárov.

Vo všeobecnosti sa činnosť Správnej rady, Rady starších, vedúcich odborných komisií, členov redakcie a redakčnej rady časopisu Finančný manažér zameriavala predovšetkým na plnenie plánu činnosti asociácie a jej chodu, na organizovanie odborných podujatí a prípravu konferencie, ďalej na získavanie a prípravu odborných článkov pre časopis, prípravu a realizáciu brainstormingov v užšom kruhu. Veľmi dôležitú úlohu v živote SAF má spolupráca s MF SR, MS SR ako i spoluprácu v rámci asociácií, členov EACT a IGTA. Veľa času bolo venované rokovaniam na MF SR, Finančnej správe, zmenám účtovných a daňových zákonov, európskej legislatíve.

Spoluprácu s partnerskými organizáciami, CECGA, SAMP, KPMG, ALS SR a SKDP je potrebné naďalej rozvíjať, pretože mnohé odborné problémy sú spoločné.

Správna rada v rámci svojej činnosti veľmi úzko spolupracovala s Radou starších. Predsedníčka Rady starších Ing. Zelmanová sa zúčastňovala niektorých zasadnutí Správnej rady a v súlade so Stanovami SAF iniciatívne ovplyvňovala jej rozhodovanie.

Správna rada venovala veľkú pozornosť tvorbe členskej základne, získavaniu zdrojov pre zabezpečenie odborných aktivít a chodu asociácie a sledovala hospodárenie so získanými zdrojmi.

**Odborné podujatia SAF v roku 2017.**

**SAF svoje aktivity realizovala okrem iného aj v nasledovných podujatiach :**

**Dňa 24. januára 2017** v popoludňajších hodinách sa uskutočnilo tradičné Novoročné stretnutie finančníkov spojené s odbornou diskusiou na témy :

**Prístup k spravodlivosti ako indikátor kvality podnikateľského prostredia.**

Prvú tému uviedla **Lucia Žitňanská, podpredsedníčka vlády a ministerka spravodlivosti SR*.*** Zamerala sa na vymožiteľnosť pohľadávok v primeranom čase a jej  negatívny vplyv na kvalitu celého podnikateľského prostredia. Naprávanie vzťahov zavedením elektronického platobného rozkazu, či zavedením nových pravidiel v exekúciách, je jednou z možností obnovenia dôvery v štát a jeho inštitúcie. Aké sú najpodstatnejšie zmeny, ktoré prinesú zákony rezortu spravodlivosti v roku 2017? Dočkáme sa rýchlejších súdnych konaní a vyššej dôveryhodnosti justície?

**Jednotný kapitálový trh v rámci EU - budúcnosť z pohľadu Slovenska.**

Druhú tému uviedol **Peter Kubrický, generálny riaditeľ Burzy cenných papierov, a. s.**

Venoval sa plánu Európskej komisie na vytvorenie jednotného kapitálového trhu, diverzifikácii finančných zdrojov pre business, posilnenie cezhraničných kapitálových tokov, smernici o prospekte emitenta, zvýšenie diverzifikácie financovania SME prostredníctvom kapitálovom trhu, investičné príležitosti pre podniky a fyzické osoby. Obidve témy vyvolali širokú a veľmi zaujímavú diskusiu.

**Dňa 15. 3. 2017** Komisia SAF pre dane aclá pripravila v priestoroch Ekonomickej univerzity seminár na tému **„Novinky v oblasti daňového plánovania a novinky pri predchádzaní vyhýbaniu sa platenia daní“ .** Lektorom bol medzinárodne skúsený odborník **JUDr. Tomáš Balco**, LL.M., FCCA, MF SR, Sekcia daňová a colná. Obsahom seminára boli Novinky v oblasti daňového plánovania, Zmeny v oblasti transferového oceňovania – novelizácia ZDP, Nový návrh CC(C)TB, Návrh novej smernice EU pre riešenie prípadov dvojitého zdanenia,

Smernica ATAD  a možnosti implementácie na Slovensku.

**Dňa 24. 4. 2017** sa uskutočnila diskusia finančných manažérov na tému **„Ako sa riadi Európska únia“** kdetému uviedla **Dana Meager** štátna tajomníčka MF SR. Boli prediskutované témy ako Stratégia a taktika pri vyjednávaní v EU, ciele a predsavzatia Slovenskej republiky pri predsedníctve SR a porovnanie s minulosťou.

**Dňa 26. 4. 2017** sa uskutočnilo riadne Valné zhromaždenie SAF, kde v prvej odbornej časti vystúpil **IvanŠramko, predseda Rady pre Rozpočtovú zodpovednosť**so zaujímavou témou **„Fiškálne Rady vo svete a na Slovensku“.** Je dôležité pre vývoj ekonomiky aby v štáte pôsobila nezávislá Finančná rada ? Čo je úlohou Fiškálnych rád ? Akú úlohu má Fiškálna rada na Slovensku ? Aké sú aktuálne témy Fiškálnej rady na Slovensku?

**V dňoch 1. - 2. 6. 2017** Komisia SAF pre finančný trhpripravila v priestoroch hotela Lomnica v Tatranskej Lomnici dvojdňový seminár **„Financovanie obchodných vzťahov a legislatívne zmeny“** . Boli prednesené nasledovné témy :

Možnosti financovania dodávateľsko-odberateľských vzťahov ( **Katarína Gašparovská, riaditeľka odboru** **Globálneho transakčného bankovníctva SLSP** ). Poisťovanie exportných úverov a investícií ( **Michal Demák, riaditeľ odboru poistenia neobchodovateľného rizika, EXIMBANKA SR ).** Dôveruj, ale preveruj – poistenie pohľadávok z obchodného styku ( **Juraj Janči, Country manager, poisťovňa COFACE).**

Nová úprava konkurzov a reštrukturalizácií s dôrazom na osobné bankroty **( Branislav Pospíšil** ), Štatistika vývoja konkurzov ( **Jana Marková, CRIF**). Zmeny v právnej úprave exekúcií s dorazom na slobodný výber exekútora, zvýšenie nepostihnuteľnej sumy (**Alena Szalayová, členka Prezídia Slovenskej komory exekútorov** ). Zjednodušené konania  pri cezhraničnom vymáhaní pohľadávok v rámci EÚ ( **Peter Daniel).**

**V dňoch 24. - 25. 10. 2017** sa už tradične konal **15. ročník Konferencie Finančné riadenie podnikov 2017** Odborným garantom programu bol tradične **guvernér NBS - Ing. Jozef Makúch, PhD.** Odborný programprebiehal v nasledovných panelových blokoch :

**„Blok Makroekonomický“** - Výhľad ekonomiky Slovenska, **Ján Tóth**, viceguvernér NBS a Férový daňový režim pre úspešné Slovensko. Možnosti vytvorenia dlhodobej koncepcie stabilného a konkurencie-schopného daňového režimu. – **Daniela Klučková**, generálna riaditeľka sekcie daňovej a colnej MF SR

**„Ako prežiť a zvíťaziť na spoločnom trhu“** Expanzia firmy do zahraničia, Poznať a vedieť odhadnúť hodnotu firmy, Bankové služby s pridanou hodnotou

**„Technológie v agende finančného riaditeľa**“ Čo sa pre CFO skrýva pod aktuálnymi technologickými buzzwordami, Kyberneticky útoky – Ak neodolá používateľ, podnik sa neubráni, Aký potenciál prináša nasadenie umelej inteligencie do firemných  procesov za dverami finančných oddelení aj mimo nich

**„Riadenie rizík“** Koľkokrát sa dá začínať od nuly? Môžem dosiahnuť zisk, aj keď mi vyhorela firma ?

Enterprise Risk Management - komplexný pohľad na riziko vo firme alebo finančnej inštitúcii

Na konferencii FRP 2017 sa zúčastnilo vyše 100 zástupcov významných slovenských i zahraničných podnikov, univerzít, asociácií ako aj odborných finančných manažérov.

**V dňoch 17. - 18. 11. 2017** sa zúčastnilo **12 zástupcov SAF „Central – European Tresure Conference“** v meste Visegrád v Maďarsku, ktorú organizovala partnerská asociácia. Zástupcovia jednotlivých európskych asociácií postupne prednášali svoje príspevky v kontexte s vývojom v Centrálnej Európe. Následne prebehli mnohé osobné diskusie a výmeny názorov v rôznych ekonomických oblastiach.

**Dňa 20. 11. 2017**  v priestoroch Imperial Clubu v Bratislave sa konala diskusia finančných manažérov na tému **„ Čo nové v medzinárodnom zdaňovaní“, ktorú uviedol Tomáš Balco, vedúci** Transfer Pricing UnitTax Treaty Transfer Pricing & Financial Transactions Center for Tax Policy and Administration. Boli diskutované témy ako Čo sa dá robiť proti daňovej erózii, Dá sa zjednodušiť daňový režim a skúsenosti z iných krajín? Rozprúdila sa veľmi dlhá a hodnotná diskusia.

**Členská základňa k 28.3.2018**

K danému dátumu má asociácia SAF 90 platiacich členov, združujúcich 210 osôb a 9 zakladajúcich členov, ktorí sa môžu podieľať na výhodách, ktoré im členstvo v SAF poskytuje.

Oproti minulému roku sa štruktúra zmenila – počet veľkých podnikov klesol o 1, počet mikro -podnikov narástol o 1, počet stredných podnikov vzrástol o 3 avšak počet združených osôb narástol zo 206 na 210.

Okrem toho má SAF čestných členov a mimoriadnych členov, s ktorými úzko spolupracuje.

**Členské príspevky pre rok 2018 Správna rada schválila takto:**

|  |  |
| --- | --- |
| **Fyzické osoby** | 40 EUR |
| **Mikro podniky -** do 10 zamestnancov | 100 EUR |
| **Malé podniky -** do 50 zamestnancov | 300 EUR |
| **Stredné podniky -** do 250 zamestnancov | 600 EUR |
| **Veľké podniky -** nad 250 zamestnancov | 1 500 EUR |

# Spolupráca v rámci Európskej únie – EACT a IGTA

Spolupráci s EACT venujeme naďalej veľkú pozornosť. SAF od vstupu do EACT sa pravidelne dva krát do roka zúčastňuje zasadnutia Správnej rady EACT. V roku 2017 sa uskutočnili dve zasadnutia – v Bruseli a v Berlíne.

**Informácia zo zasadnutia Správnej rady EACT v Bruseli**

V dňoch 10. a 11. marca 2017 sa uskutočnilo v Bruseli riadne jesenné zasadnutie Správnej rady EACT. Zasadnutia sa zúčastnilo 18 členov, 4 členovia sa ospravedlnili. V rámci vnútorných záležitostí EACT bolo predložené resp. schválené:

- čerpanie finančného rozpočtu za rok 2016, ktorý vykázal 17,8 tis. € zisku, 280,9 tis. € rezerv vytvorených z minulých rokov. Najvyššie zdroje z príjmov sú vo výške 218 tis. € od 5-tich spoločností pre ktoré vykonáva EACT servisnú (lobistickú) činnosť, čo je 82%. Príjmy sú na úrovni 261,7 tis. € a výdaje 243,9 tis. €.

- návrh finančného rozpočtu na rok 2017, príjmy vo výške 314,5 tis. € a výdavky vo výške 304,8 tis €.

- komunikačnú stratégiu EACT, ktorú predložila pracovná skupina . v rámci stratégie boli schválené nasledovné priority: lepšie vnímanie viditeľnosti pridanej hodnoty EACT zo strany individuálnych členov národných asociácií (NTA); zvýšenie hodnoty EACT zo strany NTA; podporovať komunikáciu medzi jednotlivými NTA za účelom podpory európskej dimenzie; napomáhať aktivitám EACT v otázkach regulácie.

- J to T - „Cesta k treasury“. Zo strany členov boardu boli vznesené výhrady proti všeobecnosti prezentovaného materiálu. Pre naplnenie obsahu na rok 2017 sa využije prieskum, resp. brainstorming na EACT summite.

- Kybernetické defraudácie – vedúci pracovnej skupiny p. Guillermo de la Fuente predstavil 4 piliere na ktoré sa zameria činnosť skupiny v tejto oblasti: best practices, povedomie, zdieľanie a súpis prípadov.

- Boli definitívne schválené stanovy EACT s pripomienkou SAF.

- EACT board potvrdil koncept EACT summitu, ktorý sa uskutočnil pred konaním EACT zasadnutia. Na základe vyhodnotenia prieskumu bude skvalitnená účasť kľúčových speakrov a dlhšie diskusné brainstormingy (world cafe).

- Jednohlasne boli schválení 5-ti predstavitelia EACT na rok 2017.

- Nasledujúce zasadnutie EACT boardu sa uskutoční v dňoch 15. a 16.septembra v Berlíne. Jarné zasadnutie EACT boardu bude nasledovať po 2 EACT summite. Jesenné zasadnutie EACT boardu sa uskutoční na základe pozvania ČAT v Prahe.

V priebehu roka naďalej prebiehala komunikácia v smere EACT národné asociácie vo forme reportov o regulačných opatreniach EK. Vo väzbe na jednotlivé oblasti regulácie prebiehali i vyjadrenia a komunikácia s komisármi EK zodpovednými za jednotlivé oblasti. Rezervy vo väčšom zapojení sa SAF (členskou základňou) do týchto medzinárodných štruktúr však stále pretrvávajú. Úloha vybudovania fungujúcej komunikácie medzi SAF a EACT teda stále trvá. Pokračovali sme tiež v spolupráci s ACT v oblasti vzdelávania, kde majú členovia SAF zľavu 10%. ACT ponúklo našim členom i bezplatnú účasť na výročnej konferencii ACT, s veľmi dobrým obsahovým zameraním.

Spolupráca s EuroFinance umožnila členom SAF 20% zľavu z poplatku na celosvetovej konferencii, ktorá sa uskutočnila vo Viedni.

EACT summit 9. – 10. marec 2017 Brusel

**V dňoch 9. a 10. marca 2017 sa uskutočnil v Bruseli** prvý summit, ktorý organizoval EACT s podporou organizačného partnera TMI. V súlade so schváleným formátom sa ho zúčastnilo 146 delegátov z 22 národných európskych asociácií. Účasť na summite bola na pozvanie predsedu EACT na základe výberu a odporučenia národných asociácií. Za SAF sa summitu zúčastnil Miroslav Krajčovič, riaditeľ pobočky IGT, Zoltán Vass, CFO Soitron a Andrej Révay prezident SAF. Program summitu bol orientovaný jednak na aktuálne témy v oblasti financovania podnikov a treasury, komunikáciu medzi jednotlivými účastníkmi vo forme brainstormingu na aktuálne témy regulácie EU v oblasti podnikových financií. Cieľom diskusií bolo práve sformulovať názory na jednotlivé regulačné opatrenia za účelom pripomienkovania legislatívy na úrovni EU.

Témy summitu:

Brexit a Európa – vplyv na finančné riadenie podnikov,

Budúcnosť profesie treasury – panelová diskusia,

Brainstorming v oblasti regulácie EU – dane (BEPS, ATAD), Ľudia & Firmy, Nová platobná infraštruktúra & úloha Fintech,

Kybernetická kriminalita – hrozby, praktické príklady,

FX a riadenie rizika; Digitalizácia Big data/ STP / Nové technológie; Kultúra generovania cash a ako treasury pomáha biznisu; Nový trh s výzvami, regionálne dimenzie prevádzkových modelov.

Zlúčenie podnikov – integrácia dvoch treasury,

Trendy v treasury, nová generácia treasury (rastúce hviezdy) – brainstorming

**Informácia zo zasadnutia Správnej rady EACT v Berlíne**

V dňoch 15., 16. a 17. septembra sa uskutočnilo v Berlíne riadne jesenné **zasadnutie Správnej rady EACT**. Zasadnutia sa zúčastnilo 18 členov, 3 členovia sa ospravedlnili. V rámci vnútorných záležitostí **EACT bolo schválené**:

* Výhľad čerpania finančného rozpočtu za rok 2017. Vzhľadom na dostatok finančných zdrojov do konca roku, rozhodla správna rada nežiadať národné asociácie o splnenie príspevku za 2. polrok. Najvyššie zdroje z príjmov sú vo výške 218 tis Eur od 5-tich spoločností pre ktoré vykonáva EACT servisnú (lobistickú) činnosť, čo je 80%. Národné asociácie prispeli do príjmov čiastkou 42,8 tis. Eur, čo je 15,7%. Celkové príjmy sú na úrovni 272 tis. Eur a výdaje 273,89 Eur. Najväčšie výdavky vo výške 191 tis. Eur (69,73%) pokrývajú náklady na kanceláriu v Bruseli, včítane výdavkov na CEO, COO.
* návrh finančného rozpočtu na rok 2018, príjmy vo výške 278,9 tis. Eur a výdavky vo výške 283,3 tis Eur.
* komunikačnú stratégiu EACT – na spoluprácu bola vybraná TMI (Treasury management International), ktorá je strategickým partnerom EACT i pri EACT summite. V ďalšom období bude upravená website stránka EACT, kde budú aktualizované informácie za všetky národné asociácie.
* V rámci komunikačnej stratégie bolo prezentované nové logo EACT.
* Prezentácia publikácie EACT Journeis to treasury 2017 (JTT) vo forme filmového šotu. Publikáciu pripravujú EACT, PNB Paribas, PwC a SAP a obsahuje 3 časti: Dátové analýzy, regulácia a compliance, kybernetická bezpečnosť. Publikácia bude prezentovaná na EuroFinance konferencii v októbri vo Barcelone.
* Koncept EACT summitu 2018, ktorý sa uskutoční opäť v Bruseli v hoteli La Hulpe v dňoch 16. a 17. marca 2018. formát summitu zostáva rovnaký: 40-50% plenárne zasadnutie a 60-50% break-out zasadnutia. Summit je len na pozvanie a pre účastníkov bezplatný. Slovensko má pridelené 2-3 miesta. Účastníkov summitu nahlásia NTA do 24.11.2017. EACT odporúča obmenu účastníkov.
* Tamas Onody z maďarskej asociácie HTC predstavil publikáciu „Európa v našej peňaženke“, ktorej je autorom. Publikácia obsahuje 532 bankoviek zo 40 krajín Európy.

**V rámci odborného zamerania** činnosti boli prerokované a diskutované nasledovné oblasti:

* BREXIT a dopad na EACT. Francúzka asociácia (AFTE) prezentovala vylúčenie ACT (britská asociácia) z rokovaní / hlasovania v prípade, že sa budú prerokovávané otázky týkať EU. Ostatné NTA tento názor nepodporili.
* ACT prezentovalo vydávanie ACT Treasury časopisu elektronicky. Časopis je elektronicky distribuovaný i členom SAF.
* Niekoľko národných asociácií (NTA) vytvorilo pracovnú skupinu Fintech. Pracovná skupina pozve 5-6 Fintech spoločností na EACT summit do Bruselu.
* Zasadnutie správnej rady EACT v roku 2018 bude 16. – 17. marca v Bruseli a na jeseň v Prahe.

Na **spoločnom zasadnutí správnej rady EACT a IGTA** boli diskutované nasledovné oblasti:

* Implementácia smernice PSD 2 v oblasti okamžitých platieb, e- fakturácie a služieb  iniciácie platieb za účelom zlepšenia obchodných pravidiel a technických štandardov.
* Regulácia a lobbying
  + EU – BREXIT, daňový formulár na auto certifikáciu,
  + USA – Dodd-Frank legislatívy, potencionálne zmeny v oblasti pravidel pre deriváty.
* Návrh a spracovanie dotazníka pre KPI, ktorý bude iniciovať ATEB (Belgická asociácia) a IGTA.
* Brexit a jeho dôsledky pre treasury a treasurerov.
* Kybernetická kriminalita – bola zriadená v rámci EACT 6 členná pracovná skupina s podporou BNP Paribas a PwC. Pracovná skupina vstúpila do GCA (Global Cyber Alliance).
* Hong Kong – po 20 rokoch od návratu do Číny, ekonomické a administratívne zmeny.

**Informácia zo zasadnutia správnej rady IGTA v Berlíne**

16. septembra sa uskutočnilo v Berlíne riadne zasadnutie Správnej rady IGTA, ktorej predchádzalo spoločné zasadnutie EACT a IGTA. Zasadnutia sa zúčastnilo 22 členov a pozorovateľ z Maroka, 3 členovia sa ospravedlnili. V rámci vnútorných záležitostí IGTA bolo prerokované a schválené:

* prezentované hlavné aktivity v roku 2017, e-journal, ktorý bol poskytnutý i členom SAF,
* pán Helmut Schnábel bol zvolený 4. krát po sebe za predsedu,
* aktualizovaný článok 8, Stanov IGTA, ktorý sa týka prijímania nových členov,
* model financovania IGTA aktivít prezentovaný predsedom pánom H. Schnábelom. Schválený model tzv. „Hosťovanie a sponzorovanie“ spočíva v kombinácii NTA ad hoc podujatia alebo NTA lokálnej konferencii spolu so sponzorovaním treasury konferencie.

# Vnútorná organizácia a zameranie činnosti SAF

# V tejto oblasti venujeme pozornosť zlepšeniu komunikácie tak vnútri asociácie ako i navonok asociácie. V tomto smere pomáha naša webová stránka asociácie, jej udržiavanie a prezentáciu informácií o činnosti asociácie zabezpečuje tajomník. Odborný časopis Finančný manažér sa podarilo v minulom roku udržať na dobrej odbornej úrovni aj vďaka šéfredaktorke Miloslavy Zelmanovej a tajomníčke Želmíre Micheľovej ako aj spolupracujúcej asociácie CECGA. V roku 2017 vyšli 3 čísla, kde okrem odborných príspevkov sa uverejňovali aj realizované, prípadne plánované aktivity SAF v priebehu roka. Podstatným spôsobom sa zlepšila informovanosť verejnosti o našich aktivitách prostredníctvom našich stránok [www.asocfin.sk](http://www.asocfin.sk).

V tejto oblasti boli hlavné zámery smerované už tradične do vytvárania platformy na výmenu skúseností a názorov v oblasti finančného riadenia podnikov, podnikateľského prostredia a vzdelávania. Dôležitou úlohou SAF je presadzovať záujmy svojich členov – podnikateľskej sféry – pri posudzovaní a pripomienkovaní zámerov výkonnej a zákonodarnej moci na národnej a tiež európskej úrovni. SAF má vybudované dobré meno pre dobré partnerstvo s MF SR. Pre svojich členov sa SAF snaží sprostredkovať nové informácie z oblasti ekonomických zákonov a formou seminárov prediskutovať ich význam a dopady na činnosť finančných manažérov, hospodárenie subjektov a pod. Na semináre a ďalšie odborné podujatia SAF poskytuje svojim členom výrazné zľavy na účastnícke poplatky, prípadne sú tieto aktivity bez poplatku. Taktiež umožňujeme svojim členom vlastnú propagáciu formou bezplatných odborných článkov alebo reklamy v časopise Finančný manažér s výraznou zľavou. Členom ponúkame aj možnosť účasti na medzinárodných odborných akciách pre finančných manažérov za účelom nadväzovania nových kontaktov.

V uplynulom roku spolupráca s vysokými školami bola sústredená hlavne na publikačnú oblasť, účasť na seminároch a konferencii, kde SAF umožňuje určitému počtu učiteľov a študentov bezplatnú účasť. Mnohí vysokoškolskí učitelia a mladí doktorandi využili priestor časopisu Finančný manažér na publikovanie svojich výskumných prác. Zvlášť treba oceniť spoluprácu v Ekonomickou univerzitou v Bratislave, ktorá nadobudla počas mnohých rokov veľmi konkrétnu podobu, a to vzájomnou účasťou v orgánoch EU a SAF. SAF má zástupcu prezidenta Andreja Révaya vo vedeckej rade na Fakulte podnikového manažmentu, Ekonomickej univerzity v Bratislave a učitelia Ekonomickej univerzity zase pôsobia v orgánoch SAF. SAF v uplynulom roku uskutočnila 4 vzdelávacie podujatia na pôde Ekonomickej univerzity.

SAF spolupracuje aj s Trendom a CFO klubom pri vyhlasovaní Finančného manažéra roka. Sme radi, že v úzkej nominácii sa už pravidelne umiestňujú aj nominanti SAF.

V rámci medzinárodnej spolupráce sa okrem aktivít v EACT začala úspešne rozvíjať aj spolupráca s konkrétnymi zahraničnými spoločnosťami. Z iniciatívy maďarskej asociácie sa rozvinula spolupráca s asociáciami podnikových finančníkov s blízko susediacimi krajinami. Po konferencii v Budapešti v 2012 sa uskutočnila spoločná konferencia v Prahe, ktorú v roku 2013 organizovalo ČAT a v roku 2014 sa konferencia uskutočnila v Slovinskom Portoroži kde sa zúčastnili zástupcovia asociácií zo Slovinska, Chorvátska, Maďarska, Česka a Slovenska. V roku 2015 sa konferencia uskutočnila v Chorvátskom meste Poreč. V roku 2016 sa uskutočnila  Maďarskom meste Siofók. V uplynulom roku sa konferencia uskutočnila v Maďarskom meste Vyšehrad.

Celkovo možno rok 2017 hodnotiť ako úspešný. Hlavné zámery asociácie sa podarilo naplniť. Aktivity SAF vzbudili primeranú pozornosť a záujem členskej základne.

Hospodárenie SAF bolo v roku 2017 stratové – rozdiel príjmov a výdavkov činí - 3.180,17 EUR. Celkové príjmy asociácie za rok 2017 boli plánované vo výške 59.900,- EUR a skutočnosť dosiahla výšku 48.698,14 EUR, čo je o 11 202 EUR menej. Najvyššiu položku príjmu predstavujú členské príspevky vo výške 35.960,- EUR bez zvýšenia členských príspevkov (dvaja členovia zaplatili členské príspevky až v roku 2018 v celkovej výške 1 200 EUR).

Celkové výdavky za rok 2017 boli plánované vo výške 59.900,- EUR a v skutočnosti dosiahli výšku 51.878,31 EUR, čo je 8 021,69 EUR menej. Najvyššiu položku okrem miezd predstavujú výdavky na odborné podujatia (semináre, konferencia FRP,...) a na vydávanie bezplatného časopisu Finančný manažér, ktorý sa pomerne výrazne presadil v odbornej verejnosti.

**Obsahové zameranie činnosti SAF v roku 2018**

* Novinky v oblasti Dane z príjmov PO a daňový poriadok 2018
* EACT Summit – 15. – 16. marec, Brusel (na pozvanie 3 zástupcovia SAF)
* **Diskusné fórum HN – Dobehne tiger do cieľa?**
* FÓRUM I – Dobehneme životnú úroveň EÚ niekedy?
* FÓRUM II – Prečo zanedbávame podnikateľské prostredie?
* FÓRUM III – „Nejsou lidi“ – hrozby a príležitosti na trhu práce
* FÓRUM IV: Efektívny štát je to, čo spája škandinávsky a anglosaský svet
* FÓRUM V: Je oživenie EU trvalé?
* FÓRUM VI: Quo vadis euro?
* FÓRUM VII – Ktoré riešenia sú politicky priechodné?
* Finančné modelovanie a ocenenie ako nástroj rozhodovania o budúcom smerovaní firmy, Tvorba trojstupňového finančného modelu – výsledovka, súvaha,  cash flow
* Diskusia o skupinovom kódexe, riešenie jednotlivých problémov v rámci problematiky GDPR
* Vplyv legislatívnych zmien na podnikateľské prostredie - Zákon o konkurze a reštrukturalizácii, Obchodný zákonník, Exekučný poriadok
* Alternatívne zdroje financovania a ich využívanie v podmienkach SR
* Možnosti financovania malých a stredných podnikov, možnosti podpory podnikateľského sektora
* CEE konferencia 19. – 20. Októbra v Budapešti
* IT vzdelávanie - Podnikové informačné systémy a ich aktuálne nedostatky

- Papierový svet a digitálna doba

- Optimalizácia procesov a znižovanie nákladov firmy

* XV. ročník konferencie Finančné riadenie podnikov - 23. -24. Október
* Medzinárodné vzdelávanie podnikových finančníkov v oblasti Treasury – spolupráca s ACT
* Stále zastúpenie EACT v Bruseli - komunikácia EACT - NTA v oblasti legislatívy

Dovoľte mi vyjadriť na záver presvedčenie, že spolu s Vami, členmi SAF sa nám podarí tieto ciele na rok 2018 i naplniť.

Bratislava, VZ 25. 04. 2018